**Daniel Fernholm** (s. 20. joulukuuta 1983 Tukholma, Ruotsi) on ruotsalainen jääkiekkopuolustaja, joka siirtyi syksyllä 2012 Elitserien-joukkue HV71:een. Hän on pelannut Ruotsin Elitserienissä 246 runkosarjaottelua. Lisäksi Fernholm on pelannut kahdella kaudella Pohjois-Amerikan AHL:ssä ja ECHL:ssä. Hän on pelannut myös Venäjän KHL:ssä ja Suomen SM-liigassa. Fernholm pelaa leftin puolelta. Hän on kahden suunnan puolustaja, jonka vahvuudet ovat puolustuspelissä ja maalineduspelaamisessa sekä hyvissä avaussyötöissä.

Ura
---

### Seuraura

Fernholm on Huddinge IK:n kasvatti. Hän siirtyi juniorina Moraan, jossa hän pelasi junioreiden J20 SuperElit -sarjassa ja Allsvenskanissa kaksi ottelua. Kaudeksi 2001–2002 Fernholm siirtyi Djurgårdeniin, jossa hän pystyi kauden aikana pelaamaan vain yhdeksän ottelua J20-joukkueessa. Pittsburgh Penguins varasi hänet neljännellä kierroksella 101. pelaajana NHL:n varaustilaisuudessa 2002.

Kaudella 2002–2003 Fernholm pelasi Allsvenskanin Huddingessa, jonka tehokkain puolustaja hän oli tehopisteillä 6+10=16. Hän pelasi Djurgårdenissa ensimmäiset Elitserien-ottelunsa kaudella 2003–2004, jolloin Djurgårdenilla oli paljon loukkaantuneita pelaajia. Hän teki 37 runkosarjaottelussa tehopisteet 4+7=11 ja pelasi neljä playoff-ottelua. Ennen kutsua Elitserieniin hän pelasi kaudella Allsvenskanin Hammarbyssä 15 ottelua. Fernholmin seuraavalla kaudella 2004–2005 hän pelasi runkosarjassa 31 runkosarjaottelua tehopistein 3+2=5 ja 11 playoff-ottelua pisteittä. Lisäksi hän pelasi kaudella Italian Serie A:n Bolzanossa seitsemän ottelua.

Kaudeksi 2005–2006 Fernholm siirtyi kolmivuotisella tulokassopimuksella hänet varanneeseen Pittsburgh Penguinsiin. Pittsburgh lähetti hänet ennen kautta ECHL:n Wheeling Nailersiin. Fernholm pelasi kauden aikana myös 27 ottelua AHL:ssä Wilkes-Barre/Scranton Penguinsissa tehopisteillä 1+6=7. ECHL:ssä hän pelasi 29 runkosarjaottelua, teki niissä pisteet 2+4=6 ja yhdeksän playoff-ottelua. Kauden 2006–2007 aluksi hän osallistui Pittsburghin harjoitusleirille, mutta aloitti kautensa ECHL:n Wheelingissä. Hän palasi Ruotsiin 13 pelatun runkosarjaottelun jälkeen. Fernholm teki marraskuussa sopimuksen entisen seuransa Djurgårdenin kanssa. Hän pelasi loppukaudella 32 ottelua tehopistein 4+12=16.

Fernholm siirtyi kaudeksi 2007–2008 Linköpingiin kolmivuotisella sopimuksella ja oli tehopisteillä 8+21=29 seuran tehokkain puolustaja ja Elitserienin puolustajien pistepörssin neljäs. Linköping voitti kauden päätteeksi Elitserienissä hopeaa ja Fernholmin plus-miinus-tilasto oli pudotuspelien paras. Pudotuspeleissä hän teki pisteet 3+7=10 ja oli Linköpingin tehokkain ja Elitserienin toiseksi tehokkain puolustaja HV71:n David Petrasekin kanssa. Kaudella 2008–2009 Fernholm pelasi vain 40 runkosarjaottelua ja sai niissä tehot 5+8=13. Pudotuspeleissä hän oli pisteillä 2+2 Linköpingin tehokkain puolustaja Teemu Aallon kanssa. Kaudella 2009–2010 Fernholm oli tehopisteillä 3+16=19 Linköpingin toiseksi tehokkain puolustaja Magnus Johanssonin jälkeen.

Fernholm siirtyi kaudeksi 2010–2011 KHL:n venäläiseen Neftehimik Nižnekamskiin. Marraskuussa 2010, kesken kauden 2010–2011, Fernholm siirtyi Neftehimikistä 18 ottelun jälkeen KHL:n valkovenäläiseen Dinamo Minskiin. Hän pelasi kaudella 39 KHL:n runkosarjaottelua tehopistein 1+9=10 ja seitsemän playoff-ottelua pisteittä. Kaudeksi 2011–2012 hän siirtyi samassa liigassa pelaavaan HK Atlantiin. Lokakuussa 2011 Atlant purki Fernholmin sopimuksen, kun hänen +/– -tilastonsa oli joukkueen huonoin eikä hän ollut tehnyt yhtään tehopistettä.

Lokakuussa 2011 Fernholm teki loppukauden 2011–2012 kattavan sopimuksen SM-liigajoukkue HIFK:n kanssa. Fernholm pelasi HIFK:ssa kauden aikana 40 runkosarjaottelua ja teki niissä 13 tehopistettä. Fernholm olisi halunnut jatkaa ulkomailla, mutta hän teki lopulta syyskuussa sopimuksen Elitserienin HV71:n kanssa, kun ei ollut saanut kunnollisia tarjouksia Ruotsin ulkopuolelta.

### Maajoukkueura

Fernholm pelasi MM-kilpailuissa vuonna 2011, jolloin Ruotsi voitti hopeaa. Hän pelasi kisoissa yhdeksän ottelua syöttäen yhden maalin. Fernholm oli mukana MM-kilpailuissa myös vuonna 2008. Lisäksi hän on pelannut Euro Hockey Tour -tasolla.

Muuta
-----

Fernholmin veli Simon Fernholm (s. 1994) pelaa myös jääkiekkoa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2003–2004 | Djurgårdens IF | SEL | 37 | 4 | 7 | 11 | 28 | 4 | 0 | 0 | 0 | 4 |
|  | Hammarby IF | Allsv. | 15 | 1 | 3 | 4 | 6 | – | – | – | – | – |
| 2004–2005 | Djurgårdens IF | SEL | 31 | 3 | 2 | 5 | 22 | 11 | 0 | 0 | 0 | 14 |
|  | Bolzano | Serie A | 7 | 0 | 2 | 2 | 2 | – | – | – | – | – |
| 2005–2006 | Wilkes-Barre/Scranton | AHL | 27 | 1 | 6 | 7 | 10 | – | – | – | – | – |
|  | Wheeling Nailers | ECHL | 29 | 2 | 4 | 6 | 20 | 9 | 1 | 3 | 4 | 6 |
| 2006–2007 | Wheeling Nailers | ECHL | 13 | 0 | 3 | 3 | 14 | – | – | – | – | – |
|  | Djurgårdens IF | SEL | 32 | 4 | 12 | 16 | 16 | – | – | – | – | – |
| 2007–2008 | Linköpings HC | SEL | 54 | 8 | 21 | 29 | 28 | 16 | 3 | 7 | 10 | 20 | MM | 8 | 0 | 3 | 3 | 4 |
| 2008–2009 | Linköpings HC | SEL | 40 | 5 | 8 | 13 | 22 | 7 | 2 | 2 | 4 | 6 |
| 2009–2010 | Linköpings HC | SEL | 52 | 3 | 16 | 19 | 42 | 12 | 0 | 2 | 2 | 12 |
| 2010–2011 | Neftehimik Nižnekamsk | KHL | 18 | 0 | 3 | 3 | 10 | – | – | – | – | – |
|  | Dinamo Minsk | KHL | 21 | 1 | 6 | 7 | 16 | 7 | 0 | 0 | 0 | 4 | MM | 9 | 0 | 1 | 1 | 4 |
| 2011–2012 | HK Atlant | KHL | 10 | 0 | 0 | 0 | 14 | – | – | – | – | – |
|  | HIFK | SM-liiga | 40 | 3 | 10 | 13 | 48 | 4 | 0 | 0 | 0 | 0 |
| 2 kautta | yhteensä | KHL | 49 | 1 | 9 | 10 | 40 | 7 | 0 | 0 | 0 | 4 |
| 6 kautta | yhteensä | SEL | 246 | 27 | 66 | 93 | 158 | 50 | 5 | 11 | 16 | 56 |

Lähteet
-------

* Daniel Fernholm The Internet Hockey Databasessa (englanniksi)
* Daniel Fernholm Eurohockey-sivustolla (englanniksi)
* Daniel Fernholm *Elite Prospects*. Everysport Media Group AB.  (englanniksi)
* Daniel Fernholm Jatkoaika.comissa (Internet Archive)

### Viitteet

1. 1 2 3 4 5 6 7 8 9  EliteProspects
2. 1 2  Prospect Daniel Fernholm Player Profile  23.6.2008. HF Boards. Viitattu 24.10.2011. (englanniksi)
3. ↑  PENGUINS SIGN DEFENSEMAN DANIEL FERNHOLM  24.8.2005. Pittsburgh Penguins. Viitattu 23.10.2011. (englanniksi)
4. ↑  Fernholm lämnnar NHL för Djurgården  22.1.2006. svt.se. Viitattu 23.10.2011. (ruotsiksi)
5. ↑  Eurohockey
6. ↑  Sparkade idag  16.11.2010. Hockeysverige.se. Viitattu 23.10.2011. (ruotsiksi)
7. ↑  ХК «Динамо-Минск» подписал контракт с Даниэлем Фернхольмом  29.11.2010. Dinamo Minsk. Viitattu 23.10.2011. (venäjäksi)
8. ↑  ХК "Атлант" расторг контракт со шведом Даниэлем Фернхольмом  11.10.2011. sport.ria.ru. Viitattu 28.9.2011. (venäjäksi)
9. ↑  Fernholm får lämna Atlant  11.10.2011. Hockeysverige.se. Viitattu 23.10.2011. (ruotsiksi)
10. ↑  Tiedote – Fernholm  24.10.2011. HIFK Hockey.  Arkistoitu 26.10.2011. Viitattu 24.10.2011. (englanniksi)
11. ↑  HIFK-puolustus vahvistuu Daniel Fernholmilla  24.10.2011. Jatkoaika.com. Viitattu 24.12.2011.
12. ↑  HV71 korjasi Fernholmin talteen *Jatkoaika.com*.  14.9.2012. Jatkoaika. Viitattu 31.10.2012.
13. ↑  Fernholm tillbaka i elitserien Tekijä = Bodin, Uffe *hockeysverige.se*.  13.9.2012. NewsMe. Viitattu 31.10.2011. (englanniksi)